PROĠETTI Għal numru ta' raġunijiet, xejn ma naqbel mal-ħsieb li proposta biex tiġi żviluppata yacht marina f'Marsacala għandha titwarrab minnufih. Ilna ngħidu li lejn is-sud ta' Malta messhom jiġu mħajra investimenti li ma jġibux tniġġis industrijali qawwi: jiġifieri l-aħjar ikunu fit-turiżmu. Ilna ngħidu li rridu nressqu lit-turiżmu tagħna lejn profil li ma jibqax turiżmu ta' massa, imma jservi kategoriji ogħla fil-valur li jħallu fostna: u l-bini ta' moll għal jottijiet ikun pass f'din id-direzzjoni. Moll hekk iġib benefiċċji wkoll għar-residenti tal-post fejn jinbena. Sa fejn naf jien, hekk ġara bil-moll tal-Kottonera, għalkemm fil-verżjoni li spiċċa biha, l-benefiċċji spiċċaw ħafna anqas milli kellhom ikunu bl-ewwel verżjoni tiegħu. Hu għal dawn ir-raġunijiet u oħrajn li l-iżvilupp ta' yacht marina f'Marsascala m'għandux jitwarrab. Dan bl-ebda mod m'għandu jittieħed bħala xi difiża ta' x'ġara sa issa jew għad irid jiġri. Fit-tfassil ta' kwalunkwe proġett l-interessi lokali kollha involuti jridu jiġu konsultati, anke jekk dan jiftaħ opportunitajiet gwappi għal kull min ikun aktar interessat fis-sabutaġġ milli fl-iżvilupp. Ir-rapporti dwar il-waqa' ta' Kabul fakkruna (għal min jista' jiftakar dak iż-żmien) fil-waqa' ta' Sajgon fil-Vjetnam t'Isfel kważi 45 sena ilu. Niftakar kont student fl-Istati Uniti u ma' oħrajn fil-kors konna ninġabru fis-salott tal-bini ċentrali minn fejn kienu jitmexxew l-istudji tagħna għal kafe jew biex naqraw il-gazzetti… l-aktar in-New York Times u l-Boston Globe. Ir-ritratti li ġew pubblikati kienu trawmatizzanti: ħelikopter qed jevakwa l-Vjetnamiżi ta' "mal-Amerikani", b'uħud minnhom jipprovaw jiggranfaw mal-bieb tal-magna hi u tingħalaq ħalli ma jitħallewx fil-belt; tank tal-Vjet Kong riesaq lejn ix-xatba tal-ambaxxata Amerikana… Niftakar lill-istudenti Amerikani sħabi jaqbdu l-gazzetta, jagħtuha ħarsa ta' malajr u jpoġġuha lura f'postha bla ma jlissnu kelma. IRIDU JITJIEBU Hi ħaġa ċara li hemm bżonn ta' titjib kwalitattiv fl-edukazzjoni li tingħata f'pajjiżna. Mhux biss għandna rata għolja wisq ta' studenti li jitilqu kmieni mill-iskola, imma kif juru l-aħħar riżultati tal-"Oxford" (biex insejjaħlu kif konna nsejħulu ilu ħafna fi żmieni) anke fost dawk li jkomplu l-kors ta' studju sekondarju sal-aħħar, il-kisbiet skolastiċi għadhom inferjuri. Kieku pajjiżna ma jonfoqx biżżejjed fuq l-edukazzjoni, ir-raġunijiet għal dan ikunu ċari. Imma l-fatt hu li, imqabbla ma' pajjiżi oħra fl-Unjoni Ewropea, ras imb'ras, in-nefqa Maltija fuq l-edukazzjoni hi ħafna aqwa mill-medja Ewropea, biex ma ngħidx fost l-aqwa. X'inhuma allura r-raġunijiet li qed idaħħluna fi sqaq? X'aktarx li dawn ir-raġunijiet huma diġà magħrufa minn għalliema u amministraturi edukattivi. Il-problema mhijiex se tinħall billi tiżdied in-nefqa.